Ака́фист Пресвяте́й Богоро́дице
в честь Ея́ ико́ны, имену́емыя «Абала́кская»

Конда́к 1

Избра́нней Предве́чным Царе́м в на́ше ве́рных спасе́ние/ Небесе́ и земли́ Цари́це/ благода́рственную похвалу́ прино́сим Ти, Богоро́дице./ Ты же, я́ко иму́щая милосе́рдие неизрече́нное,/ от вся́ких нас бед свободи́ и ко спасе́нию наста́ви, да зове́м Ти:// Ра́дуйся, Влады́чице, ми́лостивая пред Бо́гом Засту́пнице.

И́кос 1

А́нгельскими усты́ подоба́ет сла́вити Тя, Влады́чице Богоро́дице, я́ко нача́тки просвеще́ния христиа́нскаго в земли́ Cиби́рстей освя́тила еси́ явле́нием Свои́м, Свята́я Де́во. Изво́лила еси́ благочести́вей вдови́це Мари́и откры́ти во́лю Свою́, е́же храм воздви́гнути для спасе́ния люде́й, пою́щих Тебе́ такова́я:

Ра́дуйся, ми́ра от пути́ поги́бельнаго обраще́ние;

ра́дуйся, Це́ркве Христо́вы прославле́ние.

Ра́дуйся, пра́ведных духо́вное весе́лие;

ра́дуйся, ка́ющихся гре́шников спасе́ние.

Ра́дуйся, правосла́вных утеше́ние;

ра́дуйся, о́бразе любве́ и милосе́рдия.

Ра́дуйся, Влады́чице, ми́лостивая пред Бо́гом Засту́пнице.

Конда́к 2

Ви́деша не́когда сиби́рстии наро́ди чу́дное виде́ние, е́же показа́ Госпо́дь, я́ко град христиа́нский светя́йся с церква́ми и зво́ном ве́лиим на возду́се стоя́ше, иде́же ны́не град Тобо́льск пребыва́ет, и диви́шася. Мы же, разуме́вше си́лу Бо́жию в приобще́нии сиби́рских наро́дов ве́ре правосла́вней, пое́м Бо́гу: Аллилу́ия.

И́кос 2

Показа́ си́лу Бо́жию во язы́цех сиби́рских Васи́лий, сын Тимофе́я: со дружи́ною ма́лою, «С на́ми Бог» взыва́юще, Бо́гу тем соде́йствующу, ополче́ние инове́рных прогна́ша, ве́ре правосла́вней на Абала́це послужи́ша, иде́же ны́не оби́тель Бо́жия Ма́тере Зна́мения; мы же вопие́м Ей такова́я:

Ра́дуйся, благове́стия пропове́дание;

ра́дуйся, наро́дов сиби́рских просвеще́ние.

Ра́дуйся, свет во открове́ние язы́ков явля́ющая;

ра́дуйся, от ве́чныя сме́рти ду́ши спаса́ющая.

Ра́дуйся, це́ркви Бо́жия созида́ющая;

ра́дуйся, к жи́зни ве́чней нас возводя́щая.

Ра́дуйся, Влады́чице, ми́лостивая пред Бо́гом Засту́пнице.

Конда́к 3

Егда́ ма́лая дружи́на в моли́тве нощь провожда́ше, яви́ся воево́де Ермаку́ святи́тель Никола́й, повелева́я в чистоте́ жи́ти и приле́жный пост име́ти, и прорече́, я́ко бу́дет во Абала́це оби́тель Пресвяте́й Богоро́дице. О сем ди́вном явле́нии воево́да Васи́лий всем возвести́, воспева́я Бо́гу: Аллилу́ия.

И́кос 3

Ви́девши боголюби́вая вдови́ца Мари́я в трикра́тном виде́нии всечестна́го ли́ка Богома́тере изображе́ние, и услы́шавши повеле́ние святи́теля Никола́я возвести́ти во́лю Ея́, во смире́нии убоя́ся пове́дати лю́дем, и взыва́ше к Богоро́дице такова́я:

Ра́дуйся, та́ин Бо́жиих явле́ние;

ра́дуйся, ве́ры правосла́вныя утвержде́ние.

Ра́дуйся, ми́лостивое о лю́дех попече́ние;

ра́дуйся, сумне́ний душе́вных разреше́ние.

Ра́дуйся, призыва́ющим Тя помога́ющая;

ра́дуйся, всех скорбя́щих ра́дующая.

Ра́дуйся, Влады́чице, ми́лостивая пред Бо́гом Засту́пнице.

Конда́к 4

Бу́ря помышле́ний сумни́тельных в ра́достную тишину́ преложи́ся, егда́ уви́де вдови́ца о́браз Пречи́стыя Богоро́дицы, подо́бный Зна́мению Новгоро́дскому, то́чию с предстоя́щими святи́телем Никола́ем и преподо́бною Мари́ею Еги́птянынею, к нему́же ны́не притека́юще, пое́м Бо́гу: Аллилу́ия.

И́кос 4

Слы́шав Евфи́мий, разсла́бленный те́лом, сове́т, е́же написа́ти явле́нную ико́ну в но́вую це́рковь во Абала́це, потща́ся вда́ти де́ло сие́ иску́сному в иконописа́нии протодиа́кону Матфе́ю. Егда́ же о́браз сей писа́шеся, боля́щий пома́лу исцеля́шеся и в ра́дости взыва́ше к Богоро́дице:

Ра́дуйся, наде́ждо на́шего спасе́ния;

ра́дуйся, исто́чниче обновле́ния.

Ра́дуйся, боля́щих исцеле́ние;

ра́дуйся, печа́льных утеше́ние.

Ра́дуйся, вражду́ющих примире́ние;

ра́дуйся, благоче́стия укрепле́ние.

Ра́дуйся, Влады́чице, ми́лостивая пред Бо́гом Засту́пнице.

Конда́к 5

Име́юще нело́жная свиде́тельства милосе́рдия Бо́жия, прия́ша вси благослове́ние Тобо́льскаго архипа́стыря Некта́рия устро́ити це́рковь Богоро́дицы во Абала́це, в ра́дости пою́ще Бо́гу: Аллилу́ия.

И́кос 5

Ви́девше лю́дие тобо́льстии честну́ю ико́ну Бо́жия Ма́тере, яви́вшую чуде́сное исцеле́ние боля́щему Евфи́мию, я́ко Боже́ственное сокро́вище прия́ша ю́ и поста́виша в но́вем хра́ме во Абала́це, пою́ще к Богоро́дице:

Ра́дуйся, явле́нием Свои́м зе́млю Cиби́рскую освяти́вшая;

ра́дуйся, ико́ною Свое́ю благода́ть подаю́щая.

Ра́дуйся, до́брая начина́ния благословля́ющая;

ра́дуйся, гре́шных с Бо́гом примиря́ющая.

Ра́дуйся, хра́мов Бо́жиих украше́ние;

ра́дуйся, серде́ц на́ших умиле́ние.

Ра́дуйся, Влады́чице, ми́лостивая пред Бо́гом Засту́пнице.

Конда́к 6

Пропове́дницы си́лы Бо́жия яви́шася вси прия́вшии чуде́сное укрепле́ние и исцеле́ния от святы́я ико́ны Твоея́, Влады́чице, сего́ ра́ди мно́зи от неве́рия и идолослуже́ния к Бо́гу обраща́хуся, и неради́вии житие́ исправля́ху, в покая́нии зову́ще: Аллилу́ия.

И́кос 6

Возсия́ла есть благода́ть Бо́га Всевы́шняго от цельбоно́снаго исто́чника, ико́ны Пресвяты́я Богома́тере, Cиби́рстей земли́ в покро́в явле́нныя, здра́вие душ и теле́с нам подаю́щия. Сего́ ра́ди вопие́м Богоро́дице такова́я:

Ра́дуйся, на́ше кре́пкое упова́ние;

ра́дуйся, благода́ти стяжа́ние.

Ра́дуйся, ка́ющихся проще́ние;

ра́дуйся, пла́чущих утеше́ние.

Ра́дуйся, слепы́х прозре́ние;

ра́дуйся, стра́ждущих исцеле́ние.

Ра́дуйся, Влады́чице, ми́лостивая пред Бо́гом Засту́пнице.

Конда́к 7

Хотя́й всем челове́ком спасти́ся и в покая́нии благода́тную по́мощь обрести́, услы́ша Госпо́дь моли́твы Ма́тере Своея́, егда́ тобо́льская зе́мля от до́лгаго дождя́ и водна́го потопле́ния погиба́ше, и наро́д, пред ико́ною Твое́ю моли́вшийся, от отча́яния изба́ви, нас же благода́рно пе́ти научи́: Аллилу́ия.

И́кос 7

Хотя́й архипа́стырь Тобо́льский Корни́лий па́стве свое́й помощи́, в беде́ от мно́гих дожде́й пребыва́ющей, ико́ну Бо́жия Ма́тере Абала́кскую во град принести́ повеле́ и, пад пред не́ю с наро́дом, взыва́ше:

Ра́дуйся, милосе́рдие Бо́жие нам явля́ющая;

ра́дуйся, ве́ру на́шу утвержда́ющая.

Ра́дуйся, безве́дрие прекраща́ющая;

ра́дуйся, посе́вы от вре́да сохраня́ющая.

Ра́дуйся, градо́в и селе́ний упова́ние;

ра́дуйся, спасе́ния на́шего основа́ние.

Ра́дуйся, Влады́чице, ми́лостивая пред Бо́гом Засту́пнице.

Конда́к 8

Ди́вно бысть, ка́ко при моли́твах чту́щих о́браз Богома́тере корабли́ неви́димою си́лою Бо́жиею с якоре́й сня́шася и вверх по реце́ поидо́ша, до́ндеже достиго́ша ме́ста, иде́же ны́не град Семипала́тинский, и недви́жимо ста́ша. Лю́дие же, чудеси́ сему́ дивя́щеся, возопи́ша Бо́гу: Аллилу́ия.

И́кос 8

Про́мыслом Бо́жиим определи́ святи́тель Филофе́й Тобо́льский о́бразу Богома́тере зри́мым свиде́телем покро́ва и огражде́ния всего́ Cиби́рскаго кра́я бы́ти, да и ме́стнии наро́ди, к све́ту Правосла́вия приобщи́вшеся, воспева́ют Благослове́нней та́ко:

Ра́дуйся, Ду́хом Святы́м води́мая;

ра́дуйся, Воево́до христиа́н непобеди́мая.

Ра́дуйся, нището́ю ду́ха блаже́нство восприя́вшая;

ра́дуйся, смире́нием и кро́тостию просия́вшая.

Ра́дуйся, жа́ждущим спа́сения Скоропослу́шнице;

ра́дуйся, щедро́т духо́вных Пода́тельнице.

Ра́дуйся, Влады́чице, ми́лостивая пред Бо́гом Засту́пнице.

Конда́к 9

Вся́кое жите́йское отложи́вше попече́ние, к Тебе́ притека́ем, Всеми́лостивая Влады́чице. Яви́ нам ми́лость Твою́, да укрепи́мся в ве́ре и воспое́м Бо́гу: Аллилу́ия.

И́кос 9

Вети́и челове́честии недоуме́ют, ка́ко прибега́ющии к ико́не Твое́й восприе́млют Боже́ственную благода́ть и по́мощь ско́рую, мы же, укрепля́еми глаго́лом Бо́жиим, я́ко вся возмо́жна ве́рующему, притека́ем к о́бразу Твоему́ и благода́рно зове́м:

Ра́дуйся, Пода́тельнице Боже́ственныя бла́гости;

ра́дуйся, исто́чниче благода́тныя ра́дости.

Ра́дуйся, страны́ на́шея духо́вное просвеще́ние;

ра́дуйся, Правосла́вия сохране́ние.

Ра́дуйся, стра́ху Бо́жию науча́ющая;

ра́дуйся, неради́вых на по́двиг вдохновля́ющая.

Ра́дуйся, Влады́чице, ми́лостивая пред Бо́гом Засту́пнице.

Конда́к 10

Спаси́тельное прибе́жище от па́губных собла́знов ми́ра яви́ла еси́ во Абала́це, Богоро́дице, устро́ивши оби́тель и́ноческую, в не́йже под покро́вом ико́ны Твоея́ с ве́рою притека́ющих от греха́ отвраща́еши и до́брому жи́тельству науча́еши. Мы же в сердца́х на́ших пое́м Бо́гу: Аллилу́ия.

И́кос 10

Стена́ и покро́в земли́ Cиби́рстей даде́ся свята́я ико́на Твоя́, Богоро́дице, и́бо Небесе́ и земли́ Творе́ц в де́вственную утро́бу Твою́ всели́ся, те́мже ублажа́ти и воспева́ти Тя науча́ет нас та́ко:

Ра́дуйся, честне́йшая Херуви́м;

ра́дуйся, сла́внейшая без сравне́ния Серафи́м.

Ра́дуйся, сад духо́вный в Сиби́ри насажда́ющая;

ра́дуйся, де́ти благословля́ющая.

Ра́дуйся, ю́ныя к позна́нию и́стины направля́ющая;

ра́дуйся, ста́рость благода́тно укрепля́ющая.

Ра́дуйся, Влады́чице, ми́лостивая пред Бо́гом Засту́пнице.

Конда́к 11

Пе́ние хвале́бное во гла́се уст и серде́ц на́ших приими́ от нас, Влады́чице, я́ко со́лнце светле́йшее отгоня́щая тьму неве́дения. Мы же, благодаря́ще Бо́га о явле́нии Твое́м, вопие́м: Аллилу́ия.

И́кос 11

Светоприе́мная свеща́ и́стиннаго Све́та нам, су́щим на земли́, я́вльшаяся, ду́ши просвеща́еши и чту́щих святу́ю ико́ну Твою́ к ра́зуму Боже́ственному наставля́еши, да пое́м Ти такова́я:

Ра́дуйся, све́том благода́ти озаря́ющая;

ра́дуйся, Хле́бом Жи́зни нас пита́ющая.

Ра́дуйся, земна́го пути́ освяще́ние;

ра́дуйся, о душа́х на́ших попече́ние.

Ра́дуйся, на суде́ Бо́жием заступле́ние;

ра́дуйся, христиа́н ве́чное ра́дование.

Ра́дуйся, Влады́чице, ми́лостивая пред Бо́гом Засту́пнице.

Конда́к 12

Благода́ть Бо́жию чрез ико́ну Свою́, Богоро́дице, на нас излива́ющая и благи́ми помышле́ньми сердца́ на́ша озаря́ющая, Пресвята́я Де́во, от грехо́внаго пути́ нас отведи́ и к доброде́тели напра́ви, да благода́рственно воспое́м Бо́гу: Аллилу́ия.

И́кос 12

Пою́ще Тя, Де́во всепе́тая, пред чудотво́рною Абала́кскою ико́ною Твое́ю, благода́рно припа́дающе и с любо́вию лобыза́юще ю́, мо́лим Тя: наста́ви нас немощны́х на путь спасе́ния, да досто́йни бу́дем ми́лости Твоея́, воспева́юще Ти та́ко:

Ра́дуйся, путь спасе́ния ми́ру возвести́вшая;

ра́дуйся, основа́ние Абала́кския оби́тели положи́вшая.

Ра́дуйся, притека́ющих к святы́ни Твое́й исцеле́ние;

ра́дуйся, и́щущих спасе́ния вразумле́ние.

Ра́дуйся, и́ноков укрепле́ние;

ра́дуйся, всех христиа́н утеше́ние.

Ра́дуйся, Влады́чице, ми́лостивая пред Бо́гом Засту́пнице.

Конда́к 13

О всепе́тая Ма́ти Го́спода на́шего Иису́са Христа́, от А́нгел досто́йно чти́мая и ли́ком Cиби́рских святы́х прославля́емая, ми́лостивно приими́ благодаре́ние, Тебе́ приноси́мое, да Твои́ми моли́твами спаса́еми, пое́м Бо́гу: Аллилу́ия.

Сей конда́к глаго́лется три́жды.
И па́ки чте́тся и́кос 1-й, и конда́к 1-й.

Моли́тва

О Всеблагослове́нная Влады́чице, Богоро́дице Де́во, приими́, хода́тайством вели́каго святи́теля и чудотво́рца Никола́я вку́пе с преподо́бною Мари́ею Еги́петскою, сию́ моли́тву, Тебе́ ны́не приноси́мую от нас, недосто́йных раб Твои́х, к цельбоно́сному о́бразу Твоему́ со умиле́нием притека́ющих. Услы́ши моле́ние нас гре́шных, с ве́рою благода́тныя по́мощи прося́щих. Я́коже дре́вле стра́ждущим лю́дем тобо́льским помогла́ еси́, и небеса́ от мно́гих дождено́сных туч очи́стила еси́, и зе́млю плодоно́сием испо́лнила еси́, си́це и ны́не о́блак неве́рия и вся́каго зла, на страну́ на́шу наше́дший, моли́твами Твои́ми отведи́, и во благоче́стии и ве́ре правосла́вней лю́ди Твоя́ возрасти́, отсту́пльшия же и неве́рныя к Це́ркви Святе́й приведи́, да вси в единомы́слии, и бла́зей наде́жди на спасе́ние ве́чное, прославля́ем Бо́га в Тро́ице сла́вимаго, Отца́, и Сы́на, и Свята́го Ду́ха, ны́не и при́сно, и во ве́ки веко́в. Ами́нь.

*Утвержден Священным Синодом*

*Русской Православной Церкви*

*29.12.2022 (журнал № 130).*